32000R2039
L 244/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 2039/2000 НА ЕВРОПЕЙСКИЯ ПАРЛАМЕНТ И НА СЪВЕТА
от 28 септември 2000 година
за изменение на Регламент (ЕО) № 2037/2000 относно вещества, които нарушават озоновия слой, по отношение на базовата година за отпускане на квоти за хидрохлорофлуоровъглероди
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 175, параграф 1 от него,
като взеха предвид становището на Икономическия и социален комитет (1),
след консултация с Комитета на регионите,
в съответствие с процедурата, установена в член 251 от Договора (2),
като имат предвид, че:
(1)
Регламент (ЕО) № 2037/2000 на Европейския парламент и на Съвета от 29 юни 2000 г. относно вещества, които нарушават озоновия слой (3), приема 1996 г. като базова година по отношение на отпускането на квоти за хидрохлорофлуоровъглероди (HCFC). След 1996 г. пазарът на HCFC претърпя съществени промени по отношение на вносителите, поради което поддържането на базова година би довело до лишаване на голям брой вносители от квотите им за внос. Общото правило е, че квотите следва да се основават на последните налични представителни данни, в конкретния случай - на данните от 1999 г., поради което поддържането на 1996 г. може да се счита за произволно и би могло дори да доведе до нарушаване на принципите на недискриминация и оправдани правни очаквания.
(2)
Следователно, Регламент (ЕО) № 2037/2000 следва да бъде съответно изменен,
ПРИЕХА НАСТОЯЩИЯ РЕГЛАМЕНТ:
Член 1
В член 4, параграф 3, (i), буква з) от Регламент (ЕО) № 2037/2000 думите „процентния му пазарен дял през 1996 г.“ се заменят със следния текст „процентния пазарен дял, предназначен за него през 1999 г.“.
Член 2
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 септември 2000 година.